Slaská

Slaská je obec na Slovensku v okrese Žiar nad Hronom.

Polohopis 
Obec sa nachádza približne 6 kilometrov severne od okresného mesta, na severnom okraji Žiarskej kotliny. Zo severu a východu ju obklopuje Kunešovská hornatina, podcelok Kremnických vrchov. Cez obec preteká Slaský potok, ktorý sa vlieva do Kopernice, ľavostranného prítoku Lutilského potoka. Rozloha chotára obce je  a rozkladá sa v nadmorskej výške od 375 po  Z obce vedie niekoľko ciest, ktorými sa dá dostať do Kremnice a okolitých obcí. 

Podnebie obce je vzhľadom na stret horského pásma a nížiny veľmi špecifické s výrazným kontrastom zimných a letných teplôt. V zime teploty klesajú pod -10°C, v lete dosahujú 25 – 35°C. Oblasť patrí do teplej a mierne vlhkej oblasti s priemernou ročnou teplotou 8°C. Slaskú obklopujú zmiešané lesy, ktoré sú tvorené hlavne dubmi, bukmi a javormi. Živočíšstvo zastupujú bežné druhy ako líšky, diviaky, srnce, jelene a zajace.

Pri vstupe do obce sa po obidvoch stranách rozprestiera areál športového ihriska. Popri hlavnej ceste, ktorá vedie do vedľajšej obce Kosorín sa nachádzajú obecný úrad, obchodne centrum, park, fara a kostol. Centrum obce dopĺňa historické námestie a nad obcou sa nachádza chatová oblasť.

Dejiny 
Prvá písomná zmienka o obci s názvom SZILEZKA pochádza z roku 1454. Z tohto obdobia pochádza gotický kostol sv. Gála, jeho veža, krstiteľnica aj opevnenie. Neskôr bol obnovený a renesančne upravený. V minulosti obec patrila ostrihomskému arcibiskupstvu a panstvu vo Svätom Kríži, od roku 1776 potom Banskobystrickému biskupstvu.

Erb obce 
Na erbe je zobrazený biskup, ktorý má oblečené strieborné rúcho a mitru, je obklopený vavrínovými vetvičkami, medzi ktorými sú strieborné hviezdy. Erb má tvar modrého štítu.

Vlajka obce 
Vlajku tvoria žltá, biela a modrá farba. V takomto poradí sú usporiadané pozdĺžne pruhy, ktorých je sedem. Je ukončená dvomi zástrihmi, ktoré siahajú do tretiny jej listu.

Pečať obce 
Má tvar kruhu, ktorý dosahuje priemer . Na pečati je zobrazený obecný symbol a kruhopis OBEC SLASKÁ.

Zástava obce 
Je podobná obecnej vlajke, ale je dlhšia. Krátka zástava je pruhovaná a jej dlhšia strana slúži na pripevnenie k žrdi.

Kultúra a zaujímavosti

Pamiatky 
 Rímskokatolícky kostol sv. Gála, jednoloďová pôvodne gotická stavba s polygonálne ukončeným presbytériom a predstavanou vežou pravdepodobne z 15. storočia. Kostol sa nachádza v opevnenom areáli na okraji obce. Súčasťou opevnenia je dochovaná obranná bašta na pôdoryse kruhu z roku 1654, neskôr používaná ako osárium. Kostol bol renesančne upravený v 16. storočí. Presbytérium je zaklenuté sieťovou klenbou, loď krížovou klenbou so štukovými hrebienkami. Nachádza sa tu kamenná krstiteľnica zo 17. storočia. Fasády kostola sú hladké, veža je ukončená barokovou helmicou s laternou.

Občianska vybavenosť 
 Obecný úrad
 Farský úrad
 Športový klub Slaská
 PRO SLASKÁ
 Poštové stredisko
 Potraviny

Literatúra 
 Kronika obce Slaská

Referencie

Externé odkazy 
 Oficiálna stránka obce
 Najkrajší kraj- turistické atrakcie v obci

Iné projekty 

 
Obce okresu Žiar nad Hronom